Uredba Komisije (ES) št. 2070/2001

z dne 23. oktobra 2001

o spremembi Uredbe (ES) št. 2366/98 o podrobnih pravilih za uporabo sistema proizvodne pomoči za oljčno olje za tržna leta 1998/99, 1999/2000 in 2000/01

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta št. 136/66/EGS z dne 22. septembra 1966 o vzpostavitvi skupne ureditve trga za olja in masti [1], kakor je bila nazadnje spremenjena z Uredbo (ES) št. 1513/2001 [2]in zlasti člena 5 Uredbe,

ob upoštevanju Uredbe Sveta (ES) št. 1638/98 z dne 20. julija 1998 o spremembi Uredbe št. 136/66/EGS o vzpostavitvi skupne ureditve trga za olja in masti [3], kakor je bila spremenjena z Uredbo (ES) št. 1513/2001 in zlasti člena 2 Uredbe,

ob upoštevanju Uredbe Sveta (EGS) št. 2261/84 z dne 17. julija 1984 o splošnih pravilih za dodelitev pomoči za proizvodnjo oljčnega olja in pomoči za organizacije proizvajalcev oljčnega olja [4], kakor je bila nazadnje spremenjena z Uredbo (ES) št. 1638/98 in zlasti člena 19 Uredbe,

ob upoštevanju naslednjega:

(1) Uredba (ES) št. 1513/2001, ki spreminja Uredbi št. 136/66/EGS in (ES) št. 1638/98 glede podaljšanja časa veljavnosti programa pomoči in strategije kakovosti za oljčno olje, je podaljšala uporabo trenutno veljavnih pravil na področju olj in masti do konca tržnega leta 2003/04. Zaradi tega naj se spremeni Uredba Komisije (ES) št. 2366/98 [5], kakor je bila nazadnje spremenjena z Uredbo (ES) št. 648/2001 [6].

(2) Člen 15 Uredbe (EGS) št. 2261/84 določa, da mora država članica v primeru, ko pregledi odobrene oljarne ne potrdijo številk v evidenci zalog te oljarne, ugotoviti količino olja, za katero se dodeli pomoč vsakemu proizvajalcu, upoštevajoč donos oljk in donos olja, določen v skladu s standardno metodo iz člena 18 Uredbe. Da bi količina, ki se upošteva za pridobitev pomoči, čim bolj odražala dejansko proizvodnjo zadevnih proizvajalcev, mora država članica pri določanju količine upoštevati tudi ostale objektivne dejavnike. Število obravnavanih oljčnih dreves, donos, določen za zadevno homogeno območje, in koeficient, ki na nacionalni ravni upošteva razliko med proizvodnjo, ki temelji na oceni pridelka, in dejansko proizvodnjo, ki jo je določila Komisija v skladu s členom 17a(2) Uredbe (EGS) št. 2261/84, so sestavni del teh kriterijev in morajo torej biti sestavni del izračuna količine, ki se upošteva za pridobitev pomoči.

(3) Ukrepi, predvideni v tej uredbi so v skladu z mnenjem Upravljalnega odbora za olja in masti –

SPREJELA NASLEDNJO UREDBO:

Člen 1

Uredba (ES) št. 2366/98 se spremeni:

1. V naslovu se besede "tržna leta 1998/99, 1999/2000 in 2000/01" nadomestijo s "tržna leta 1998/1999, 1999/2000, 2000/01, 2001/02, 2002/03 in 2003/04".

2. V drugem pododstavku člena 14(1) se besede "tržna leta 1998/99, 1999/2000 in 2000/01" nadomestijo s "tržna leta 1998/1999, 1999/2000, 2000/01, 2001/02, 2002/03 in 2003/04".

3. Drugi pododstavek člena 15(1) se nadomesti z naslednjim:

"Vendar brez poseganja v vse zahtevke, ki jih lahko zadevni proizvajalci oljk postavijo oljarni, ta količina ne sme presegati niti količine, vključene v vsak vloženi zahtevek za pomoč, niti količine, dobljene z zmnožkom:

- števila oljčnih dreves zadevnega pridelovalca s

- povprečnim donosom na homogenem območju, kjer so ta oljčna drevesa, in s

- koeficientom, ki predstavlja razmerje med proizvodnjo, določeno za državo članico po členu 17a(2) Uredbe (EGS) št. 2261/84, in proizvodnjo, dobljeno za državo članico z oceno pridelka in števila oljčnih dreves.

Število oljčnih dreves se določi sorazmerno s količino zadevnega olja, kadar se pomoč zahteva za olje, pridobljeno iz več kot ene oljarne."

4. V členu 26(2) se besede "tržna leta 1998/1999, 1999/2000 in 2000/01" nadomestijo s "tržna leta 1998/99, 1999/2000, 2000/01, 2001/02 in 2002/03".

5. V členu 28(2) se "do 2002/03" doda za "2000/01".

6. V tretjem pododstavku člena 30(1) se "20 % v 2000/01" nadomesti z "20 % v 2000/01 do 2003/04".

7. Zadnji pododstavek člena 32 se nadomesti z naslednjim:

"Pred 1. januarjem tržnih let 1999/2000, 2000/01, 2001/02, 2002/03 in 2003/04 države članice proizvajalke predstavijo zbirno poročilo o številu pregledov, izvedenih po členih 28, 29 in 30, številu primerov, kjer so bile potrebne prilagoditve, z navedbo zadevnih informacij ali količin, in o kaznih, ki so bile naložene ali pa se obravnavajo, skupaj s kratko oceno o vzpostavljeni ureditvi nadzora in o vseh nastalih težavah."

Člen 2

Ta uredba začne veljati sedmi dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 30. marca 2001

Za Komisijo

Franz Fischler

Član Komisije

[1] UL 172, 30.9.1966, str. 3025/66.

[2] UL L 201, 26.7.2001, str. 4.

[3] UL L 210, 28.7.1998, str. 32.

[4] UL L 208, 3.8.1984, str. 3.

[5] UL L 293, 31.10.1998, str. 50.

[6] UL L 91, 31.3.2001, str. 45.

--------------------------------------------------